**''Службени гласник Републике Србије''**

**број 81/17 од 31. августа 2017. године**

**3151**

На основу члана 33. ст. 2. и 3. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС и 44/14),

Влада доноси

**ОДЛУКУ**

**о образовању Радне група за решавање неизмирених потраживања Министарства одбране**  
**и ЈП „Југоимпорт – СДПР” према Савезној**  
**Демократској Републици Етиопији, Републици Судан и предузећу „Техноимпорт” – Република Куба**

1. Образује се Радна група за решавање неизмирених потраживања Министарства одбране и ЈП „Југоимпорт – СДПР” према Савезној Демократској Републици Етиопији, Републици Судан и предузећу „Техноимпорт” – Република Куба (у даљем тексту: Радна група).

2. Задатак Радне групе је да изврши анализу неизмирених потраживања која има Министарство одбране и ЈП „Југоимпорт – СДПР” према Савезној Демократској Републици Етиопији, Републици Судан и предузећу „Техноимпорт” – Република Куба, а која су настала у периоду од 1980. године по основу закључених купопродајних уговора о испоруци наоружања и војне опреме, преговара са дужницима и предложи решења у вези са предметним потраживањима.

3. Радну групу чине представници Министарства одбране, Министарства финансија, Министарства спољних послова, Министарства трговине, туризма и телекомуникација и ЈП „Југоимпорт – СДПР”.

4. Председника, заменика и чланове Радне групе именује Влада, посебним решењем.

5. Радна група може тражити податке, документа и извештаје од надлежних органа и ЈП „Југоимпорт – СДПР” у вези са извршавањем задатака из тачке 2. ове одлуке.

6. Радна група се састаје по потреби, а најмање једном месечно.

7. Састанцима Радне групе могу, по позиву, присуствовати и представници других органа државне управе и служби Владе који нису чланови Радне групе, као и други стручњаци.

8. Стручне и административне послове за потребе Радне групе обавља Министарство одбране.

9. Радна група подноси извештаје надлежном одбору најмање сваких 60 дана, а Влади најмање сваких 90 дана.

10. Ова одлука ступа на снагу осмог дана од дана објављивања у „Службеном гласнику Републике Србије”.

05 број 02-8124/2017

У Београду, 25. августа 2017. године

**Влада**

Председник,

**Ана Брнабић,** с.р.